(Aangestuur vanaf Namibië nasionale rugbyspan)
Stadion Hage Geingob Rugbystadion, Windhoek
Kaptein(s) Johan Deysel
Meeste toetse Eugene Jantjies (70)
Meeste toetspunte Theuns Kotzé (430)
Meeste drieë Chrysander Botha (28)
Suidwes-Afrika 0–9 Britse en Ierse Leeus
(Windhoek, Namibië; 5 Julie 1955)
Tunisië 0–118 Namibië
(Windhoek, Namibië; 23 Junie 2018)
Verskynings 6/9 (Eerste in 1999)
Beste uitslag Laaste in poel, 1999, 2003, 2007, 2011, 2015 en 2019
Die Namibiese nasionale rugbyspan, ook bekend as die Welwitschias of die Biltongboere, is ’n professionele nasionale rugbyspan wat Namibië in internasionale rugby verteenwoordig. Hulle is ’n tweedevlakspan in Wêreldrugby se vlakstelsel en het sedert hul eerste verskyning by ’n Rugbywêreldbeker in ses toernooie gespeel. Die span word deur die Namibiese Rugbyunie beheer. Die Namibiese rugbyspan is tans (21 Januarie 2020) 23ste op Wêreldrugby se wêreldranglys gelys.
’n Welwitschia in Namibië, naamgewer van die Namibiese nasionale rugbyspan
Namibië speel sedert die vroeë 1900’s internasionale rugby. Naas die feit dat hulle al in die Rugbywêreldbeker gespeel het, speel hulle ook jaarliks in die Afrikabeker. Tot onafhanklikheidwording in 1990 kon Namibiese spelers vir die Springbokke gekies word. Die mees onlangse Namibiese Springbok is Percy Montgomery (hy is in Walvisbaai gebore wat in 1974 Suid-Afrikaanse gebied was).
Rugbywedstryd tussen Namibië en Kenia op die Hage Geingob Rugbystadion in Windhoek, 2018
Die Namibiese rugbyspan tydens die Rugbywêreldbeker 2019 teen Italië
Rugby word sedert 1916 in Namibië gespeel toe dit deur Suid-Afrikaanse soldate wat die Duits-besette gebied binnegeval het, aldaar gespeel is. Voor Namibiese onafhanklikheid in 1990 het die span van Suidwes-Afrika in die Curriebekerkompetisie gespeel. Die beste uitslag vir die span was in 1989 toe hulle derde geëindig het.
Die Namibiese Rugbyunie is in Maart 1990 opgerig en het in dieselfde maand by die Internasionale Rugbyraad aangesluit. Die span kon egter nie kwalifiseer vir die Rugbywêreldbeker in 1991 nie omdat hulle te laat onafhanklikheid verkry het. Die eerste paar jaar was relatief suksesvol vir die Namibiese Rugbyunie omdat die spelers tot onlangs nog in die Curriebekerkompetisie gespeel het. ’n Hoogtepunt vir hulle was toe hulle in 1991 ’n tuisreeks teen Ierland en Italië met 2–0 gewen het. In daardie jaar het die Welwitschias al hul tien toetse gewen, insluitend vyf seges oor Zimbabwe en een teen Portugal in Lissabon. Een van Namibië se spelers, André Stoop, is ’n kontrak aangebied om vir die Wigan Warriors in die Engelse rugbyligatoernooi te speel.
Gedurende die internasionale seisoene het Namibië ses wedstryde gespeel; die eerste was ’n oorwinning van 55–23 oor Zimbabwe, gevolg deur nog ’n oorwinning oor Zimbabwe; in 1993 het Namibië in Windhoek teen Wallis gespeel en met 23–38 verloor. Daarna het Namibië hoë oorwinnings oor die Arabiese Golf, Kenia en Zimbabwe behaal in die aanvanklike rondes van kwalifisering vir die Rugbywêreldbeker in 1995.
In 1998 het Namibië aan die Afrikatoernooie om kwalifikasie vir die Rugbywêreldbeker 1999 deelgeneem. Hulle het in rondte 3 begin, wat hulle as tweede na Zimbabwe volgens punteverskil afgesluit het (hulle het Zimbabwe geklop maar teen Tunisië verloor). Namibië het toe Ivoorkus, Marokko en Zimbabwe verslaan om sodoende vir die Rugbywêreldbeker 1999 te kwalifiseer.
Die span se deelname is in twyfel getrek toe die Namibiese regering se Sportkommissie die span verhinder het om aan ’n Suid-Afrikaanse kompetisie deel te neem wat as voorbereiding vir die toernooi sou dien, en gedreig om die span se deelname aan die Wêreldbeker stop te sit. Dit het op kritiek van nie-blanke rugbyklubs gevolg dat die Namibiese Rugbyunie rassistiese houdings getoon het. Die span is egter toegelaat om deel te neem.
Die Rugbywêreldbeker 1999 het Namibië se debuut gesien en sedertdien tree hulle as Afrika se tweede verteenwoordiger na Suid-Afrika op. Terwyl hulle groot nederlae teen Frankryk, Fidji en Kanada gely het, kon hulle teen Frankryk goed meeding en ’n vroeë drie druk en was ná 20 minute gelykop.
As gevolg van ’n klein spelersbasis en die gebreek aan gereelde of sterk kompetisies het die span in die afgelope jare egter agteruitgegaan. Hul rekord in die rugbywêreldbekertoernooi is swak, aangesien hulle nog nie ’n oorwinning behaal het nie. Hul rekordnederlaag van 142–0 teen Australië tydens die Rugbywêreldbeker 2003 het daartoe gelei dat die kleiner spanne se teenwoordigheid by die toernooie bevraagteken is.
Namibië het aanvanklik tydens die kwalifisering vir die Rugbywêreldbeker 2003 gesukkel en ’n skoknederlaag teen Kenia gely, hul eerste nog teen een van die Groot Mere van Afrika-nasies, en later nog een teen Tunisië. Ná die nederlaag teen Kenia het die Namibiese span tot die 28ste plek op die IRR-ranglys geval. Nadat hulle Tunisië tuis verslaan het, het die span twee beslissende wedstryde teen Marokko gespeel om te bepaal wie van die twee Afrikanasies vir die Rugbywêreldbeker 2007 in Frankryk kon kwalifiseer. Namibië kon albei wedstryde oortuigend wen en dus aan die Rugbywêreldbeker 2007 deelneem.
As die span met die laagste plek op die ranglys tydens die afskop van die wêreldbekertoernooi is vir Namibië geen kans in die openingswedstryd teen Ierland gesien nie. Die Namibiese span kon Ierland, destyds die vyfde span op die ranglys, egter teister en twee drieë druk om hul nouste wêreldbekernederlaag (17–32) op daardie stadium aan te teken. Hulle is toe deur Argentinië (63–3) en Frankryk (87–10) verslaan. In die wedstryd waar hulle glo die grootste kans vir ’n oorwinning gehad het, het hulle ’n teleurstellende 30–0-nederlaag teen Georgië gely en sodoende die toernooi sonder ’n oorwinning verlaat.
Die Afrikaspan kon die IRR Nasiesbekker in 2010 wen.
Namibië kon vir hul vierde agtereenvolgende wêreldbekertoernooi kwalifiseer nadat hulle Ivoorkus in 2011 verslaan het. Hulle is in Poel D, saam met die verdedigende kampioen Suid-Afrika, Wallis, Fidji en Samoa geloot. Hul eerste wedstryd tydens die Rugbywêreldbeker 2011, aangebied in Nieu-Seeland (op die Rotorua Internasionale Stadion) het met ’n 45–29-nederlaag teen Fidji geëindig. Hul tweede wedstryd was ’n 49–12-nederlaag teen Samoa en die derde ’n 87–0-nederlaag teen Suid-Afrika. In hul laaste poelwedstryd het Wallis sterk gespeel en Namibië moes twaalf drieë in ’n 81–7-nederlaag afstaan. Theuns Kotzé het een vertroosting vir sy span gegee, toe hy Heinz Koll se drie verdoel en sodoende Namibië se beste puntemaker in ’n wêreldbekertoernooi geword het.
Die Welwitschias het aan die 2015-Vodacombeker deelgeneem, maar ses nederlae gely en een oorwinning oor die Limpopo Blou Bulle behaal. Namibië kon later daardie jaar vir sy vyfde Rugbywêreldbeker in 2015 kwalifiseer. Hulle is in Poel C, saam met Nieu-Seeland, Georgië, Tonga en Argentinië geloot. Hulle is deur Georgië met net een enkele punt verslaan (17–16), hul beste prestasie nog en het ook hul eerste (defensiewe) bonuspunt in die toernooi behaal.
Namibië kon weer vir die Rugbywêreldbeker 2019 kwalifiseer en is saam met Italië, Kanada, Nieu-Seeland en Suid-Afrika in Poel B geloot. Namibië het geen kans teen die drie Vlak 1-spanne gehad nie, maar kon drie drieë teen Italië aanteken. Hul laaste poelwedstryd teen Kanada is nes twee ander wedstryde weens tifoon Hagibis se verwoestinge afgelas en as ’n 0–0-gelykop geag.
Namibië se plek op Wêreldrugby se ranglys vanaf 10 Oktober 2003 tot op hede
Namibië het teen 21 Januarie 2020 89 van hulle 156 toetswedstryde gewen, ’n wenrekord van 53,94%.
Namibië se toetsrekord teen alle lande: (Korrek op 21 Januarie 2020)
Arabiese Golf 1 1 0 0 100
Argentinië 3 0 3 0 0
Frankryk 2 0 2 0 0
Georgië 5 1 4 0 20
Ierland 4 2 2 0 50
Italië 4 2 2 0 50
Ivoorkus 4 2 1 1 50
Kenia 11 9 2 0 81,82
Madagaskar 4 3 1 0 75
Marokko 8 5 2 1 62,50
Portugal 8 6 2 0 75
Roemenië 6 1 5 0 16,67
Rusland 7 2 5 0 28,57
Samoa 2 0 2 0 0
Skotland A 1 1 0 0 0
Senegal 4 4 0 0 100
Spanje 7 2 5 0 28,57
Suid-Afrika 3 0 3 0 0
Tonga 2 0 2 0 0
Tunisië 11 8 3 0 72,73
Uganda 5 4 1 0 80
Uruguay 4 1 3 0 25
Wallis 4 0 4 0 0
Zambië 2 2 0 0 100
Zimbabwe 32 29 3 0 90,63
Totaal 156 89 65 2 53,94
Namibiese nasionale krieketspan
↑ (en) "Most matches". ESPNscrum. Besoek op 21 Januarie 2020.
↑ (en) "Most points". ESPNscrum. Besoek op 21 Januarie 2020.
↑ (en) "Most tries". ESPNscrum. Besoek op 21 Januarie 2020.
↑ 4,0 4,1 (en) "World Rugby Rankings". Wêreldrugby. Besoek op 21 Januarie 2020.
↑ (en) Chris Hewett (29 April 1999). "Rugby Union: England bucks the global growth trend". The Independent. Besoek op 21 Januarie 2020.
↑ (en) "Namibia v Canada match cancelled, Hanazono and Kumamoto matches go ahead". Rugby World Cup. 13 Oktober 2019. Besoek op 21 Januarie 2020.
↑ 7,0 7,1 (en) "International Rugby Union Statistics – Namibia". ESPNscrum. Besoek op 21 Januarie 2020.
Ontsluit van "https://af.wikipedia.org/w/index.php?title=Namibiese_nasionale_rugbyspan&oldid=2113548"
Die bladsy is laas op 21 Januarie 2020 om 19:00 bygewerk.